
[bookmark: TextBodyBegin]Европейският парламент,
–	като взе предвид искането за снемане на имунитета на Петер Мадяр от 21 март 2025 г., подадено от Централен окръжен съд на Пеща в Унгария във връзка с наказателно производство, образувано срещу него по частна тъжба и което беше обявено  в Парламента на 5 май 2025 г.,
–	като взе предвид факта, че Петер Мадяр се отказа от правото си да бъде изслушан съгласно член 9, параграф 6 от Правилник за дейността на Парламента,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид член 4, параграф 2 от Конституцията на Унгария, 
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г., 19 декември 2019 г. и 5 юли 2023 г.[footnoteRef:1], [1:  	Решение на Съда от 21 октомври 2008 г., Marra/De Gregorio и Clemente, C‑200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда на ЕС от 6 септември 2011 г., Patriciello, C-163/10, ECLI:EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115; решение на Общия съд от 5 юли 2023 г., Puigdemont i Casamajó e.a./Парламент, T-272/21, ECLI:EU:T:2023:373.] 

–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0182/2025),
А.	като има предвид, че на 21 март 2025 г. Централния окръжен съд на Пеща внесе искане за снемане на имунитета на Петер Мадяр, член на Европейския парламент, избран в Унгария, във връзка с предполагаемо престъпление по раздел 226 от Закон № C от 2012 г. относно унгарския наказателен кодекс за деяния, извършени през април 2024 г. в рамките на наказателно производство за клевета, образувано срещу него от частен тъжител;
Б.	като има предвид, че в искането за снемане на имунитета се посочва, че Петер Мадяр е обвинен, че по време на демонстрация е направил публични изявления, съдържащи неверни твърдения и е разпространил слухове, които биха могли да накърнят доброто име на политическото движение „Mi Hazánk Mozgalom“ (Движение нашата родина) и на един от неговите заместник-председатели, член на унгарския парламент; като има предвид, че на 13 май 2024 г. срещу Петер Мадяр е възбудено наказателно преследване въз основа на тъжба на пострадалия за клевета;
В.	като има предвид, че Петер Мадяр беше избран на изборите за Европейски парламент през юни 2024 г., и че към момента на внасянето на тъжбата срещу него е бил в предизборна кампания за изборите за Европейски парламент;
Г.	като има предвид, че предполагаемото престъпление не представлява и произтичащото от него искане за снемане на имунитета му не е свързано с изразено мнение или подаден глас от Петер Мадяр при изпълнението на неговите задължения по смисъла на член 8 от Протокол № 7 за привилегиите и имунитетите на Европейския съюз;
Д.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз постановява, че членовете на Европейския парламент притежават на територията на своята собствена държава имунитетите, предоставяни на членовете на националните парламенти;
Е.	като има предвид, че член 4, параграф 2 от Конституцията на Унгария гласи, че членовете на унгарския парламент се ползват с парламентарен имунитет; като има предвид, че съгласно член 79, параграф 2 от Закон № XXXVI от 2012 г. за Народното събрание лице, регистрирано като кандидат по силата на окончателно и обвързващо решение, се ползва със същия имунитет като членовете, докато не бъдат оповестени окончателните и обвързващи резултати от изборите, и като има предвид, че във всеки случай, съгласно раздел 79, параграф 1 от същия закон, членовете на Парламента се ползват с имунитет от деня на тяхното избиране; като има предвид, че съгласно член 74, параграф 1 от унгарския Закон № XXXVI от 2012 г. за националния парламент, ,наказателно производство или, в случай на отказ за доброволно снемане на имунитет във връзка с въпросното обвинение - производство за административно нарушение, може да бъде образувано или продължено и принудителни мерки в рамките на наказателно производство могат да бъдат наложени спрямо член на Парламента само с предварителното съгласие на унгарския национален парламент;
Ж.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на члена на ЕП, а гаранция за независимостта на Европейския парламент като цяло и на неговите членове;
З.	като има предвид, че целта на имунитета, предвиден в Протокол № 7 за привилегиите и имунитетите на Европейския съюз, е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и които са неделими от тях;
И.	като има предвид, че съгласно практиката на Съда на Европейския съюз Парламентът разполага с „много широко право на преценка относно насоките, които той смята да даде на решение, прието въз основа на постъпило искане за снемане (...) на имунитета, поради политическия характер на такова решение“[footnoteRef:2]; [2:  	решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23, точка 59 и цитираната съдебна практика;] 

Й.	като има предвид, че Петер Мадяр е председател на партията TISZA (Tisztelet és Szabadság Párt) и също така оглавява листата с кандидати на партията за изборите за Европейски парламент през 2024 г.; като има предвид, че „Mi Hazánk Mozgalom“ също участва в изборите за Европейски парламент през 2024 г. и следователно може да се счита за пряк политически конкурент на Петер Мадяр; като има предвид, че политическите конкуренти обикновено са обект на засилена критика и полемика в политическия дебат в сравнение с всеки един гражданин, който не е политически активен; като има предвид, че изглежда, че съгласно унгарското право за клевета може да се предяви или тъжба в наказателно производство или иск в гражданско производство, последиците от което са много различни, като могат да включват и лишаване от свобода; като има предвид, че в настоящия случай изборът на наказателно производство поражда съмнения относно неговата цел, като е възможно основателната цел за поправяне на твърдяната вреда да е надхвърлена, и навежда на предположението, че преследваната цел надхвърля тази легитимна цел и всъщност се стреми да накърни репутацията на Петер Мадяр в качеството му на член на Европейския парламент;
К.	като има предвид, че изложените по-горе елементи пораждат сериозни опасения относно евентуалното намерение да се подкопае политическата дейност на Петер Магяр, и по-специално неговата дейност като член на Европейския парламент;
Л.	като има предвид, че поради това изглежда, че е налице случай на fumus persecutionis, т.е. че „конкретни елементи“[footnoteRef:3] сочат, че въпросното съдебно производство е образувано с намерението да се подкопае политическата дейност на Петер Мадяр чрез искането за снемане на имунитета му, по-конкретно в момент, когато се явява на изборите за Европейски парламент през 2024 г. като водещ кандидат за своята политическа партия; [3:  	Решение на Съда от 17 септември 2020 г., Troszczynski/Парламент, C-12/19 P, ECLI:EU:C:2020:725, точка 26.] 

М.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:4]; [4:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да не снема имунитета на Петер Мадяр;
2.	възлага на своя председател незабавно да предаде настоящото решение и доклада на своята компетентна комисия на компетентните органи на Република Унгария и на Петер Мадяр.




image1.png




